Talous- ja sosiaalikomitean lausunto aiheesta "Ehdotus: neuvoston asetus maito- ja maitotuotealan yhteisestä markkinajärjestelystä annetun asetuksen (EY) N:o 1255/1999 muuttamisesta"



Virallinen lehti nro C 168 , 16/06/2000 s. 0016 - 0016



Talous- ja sosiaalikomitean lausunto aiheesta "Ehdotus: neuvoston asetus maito- ja maitotuotealan yhteisestä markkinajärjestelystä annetun asetuksen (EY) N:o 1255/1999 muuttamisesta" (2000/C 168/05) Neuvosto päätti 24. tammikuuta 2000 EY:n perustamissopimuksen 37 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "maatalous, maaseudun kehittäminen, ympäristö" -jaosto antoi lausuntonsa 19. huhtikuuta 2000. Esittelijä oli Adalbert Kienle. Talous- ja sosiaalikomitea hyväksyi 27. huhtikuuta 2000 pitämässään 372. täysistunnossa seuraavan lausunnon äänin 78 puolesta, 2 vastaan 3:n pidättyessä äänestämästä. 1. Johdanto 1.1. Yhteisö on jo 16 vuoden ajan tukenut lasten ja nuorten maidonkulutusta. Tukijärjestelmän piiriin kuuluville koululaisille tarjotaan päivittäin neljänneslitra tuettua maitoa. Yhteisö on antanut tähän tarkoitukseen vuosittain 96 miljoonaa euroa. 1.2. Komissio on nyt käsiteltävässä ehdotuksessa tarkistanut alkuperäistä aikomustaan lopettaa EU-tuen antaminen koulumaito-ohjelmalle. Komissio haluaa kuitenkin alentaa yhteisön tukea ja ehdottaa järjestelmän jatkamista siten, että yhteisö rahoittaa siitä 50 prosenttia ja jäsenvaltiot 50 prosenttia. EU:n rahoitusosuus alentuisi näin 48 miljoonaan euroon. 2. Huomioita 2.1. Komitea on sitä mieltä, että koulumaito-ohjelmassa on myynninedistämistavoitetta enemmän kyse etenkin terveyttä, ravitsemusta ja sosiaalipolitiikkaa koskevista tärkeistä tavoitteista, varsinkin kun ohjelman piiriin kuuluva maitomäärä on vain 0,3 prosenttia meijereihin toimitettavasta kokonaismaitomäärästä. 2.2. Ohjelman lopettaminen johtaisi väistämättä siihen, että kouluissa tarjottaisiin ja juotaisiin nykyistä vähemmän maitoa. Haittavaikutukset kohdistuisivat lapsiin ja nuoriin. Talous- ja sosiaalikomitea muistuttaa, että huolestuttavan monet lapset lähtevät kouluun syömättä aamiaista. Koulumaito on monille koululaisille ainoa maidonkulutuksen muoto. 2.3. Komitea on tyytyväinen siihen, että maatalousneuvosto on ilmaissut periaatteessa kannattavansa painokkaasti koulumaito-ohjelman säilyttämistä. Tämän vuoksi komissio on tarkistanut alkuperäistä aikomustaan lopettaa ohjelmalle annettu EU:n tuki. 2.4. Komitea painottaa tasapainoisen ravinnon tärkeää merkitystä lapsuudessa ja kouluiässä. Maito on yksi tärkeimmistä elintarvikkeista, joka tulisi kaikin ajanmukaisin jakelu- ja markkinointitoimin tehdä houkuttelevaksi lapsille tai nuorille. Komitean mielestä on vastaisuudessakin tarpeellista, että lapsille ja nuorille tarjotaan tuettua koulumaitoa kaikkialla yhteisössä. 2.5. Komitea pelkää kuitenkin, että komission ehdotuksen toteuttaminen johtaisi monissa jäsenvaltioissa koulumaidon tarjonnan lakkauttamiseen. Tämän vuoksi se vaatii ratkaisua, jolla varmistetaan koulumaito-ohjelman jatkuminen. Poliittinen periaatekiista yhteisrahoituksesta ei missään tapauksessa saa johtaa siihen, että lapset ja nuoret ovat häviäjiä. Bryssel 27. huhtikuuta 2000 Talous- ja sosiaalikomitean puheenjohtaja Beatrice Rangoni Machiavelli